喺19世紀嗰陣，尤其係喺《物種起源》出版打後嗰一排，各界嘅學者對於「進化對於哲學、社會同宗教信仰有乜嘢啓示」呢一條問題起咗相當激烈嘅爭詏。到咗今日，大量嘅科研證據令到絕大多數嘅科學家都接受咗「進化論的確能夠準確噉樣描述到自然現象」呢一點，而且除咗理論上嘅價值，進化論喺農業、醫學、寵物配種甚至乎係人工智能等多方面嘅應用科學上都好好用，成為咗好多科學家做嘢嗰陣走唔甩要學嘅知識。